**A tanulók okleveles technikus képzésbe való felvételének feltételei:**

**A Nyíregyházi Szakképzési Centrum Zay Anna Technikum és Kollégium felvételi eljárásának rendje**

Óvodai nevelő szakra jelentkezőknek ének-zenei, testi (A vizsgához tornafelszerelés szükséges) és beszédalkalmassági vizsgát kell tenniük.

**Alkalmassági vizsga**

Az alkalmassági vizsga három részből, ének-zenei, beszéd-, valamint testi alkalmassági vizsgából áll.

**1. Az ének-zenei alkalmassági vizsga**

Célja: annak megállapítása, hogy a jelentkező alkalmas-e óvodai nevelő pályára, a pálya gyakorlásához szükséges zenei ismeretek elsajátítására.

**Feladat:**

* a hallásvizsgálat keretében 5 magyar népdal előadása emlékezetből, szabad választás alapján,
* a zenei emlékezet vizsgálata során egyszerű, rövid ritmussorok visszahangoztatása (negyed-, nyolcad-, pontozott ritmus és szinkópa kombinációiból) tapsolással, kopogással; néhány hangból álló egyszerű dallamok visszaéneklése dúdolással,
* a kottaolvasási készség vizsgálata során néhány ütem lapról olvasása az egyszerű gyermekdalok szintjén az ötvonalas rendszerben.

Az elbírálás alapvető szempontja, hogy a jelentkező rendelkezzék az ének, zene, énekes játék, gyermektánc tevékenység vezetéséhez nélkülözhetetlen zenei hallással, egészséges énekhanggal és megfelelő hangterjedelemmel.

**2. A beszédalkalmassági vizsga**

Célja: annak megállapítása, hogy a jelentkezőt beszédállapota alkalmassá teszi-e az óvodai nevelő pályára.

**Feladat:**

* 10–15 soros nyomtatott prózai szöveg felolvasása, szükség szerint a szöveg reprodukálása, illetve beszélgetés. A szöveget közismert gyermekirodalmi művekből jelölik ki. A jelentkezőnek a felolvasandó szöveg előzetes megismerésére időt adnak.
* A szóbeli szövegalkotó képesség felmérése kötetlen beszélgetés keretében.

**Az elbírálás szempontjai:**

* Vannak-e a jelentkezőnek hangképzési zavarai (pöszeség, raccsolás, selypítés, orrhangzós beszéd, a magánhangzók igen zárt képzése, egyéb beszédhangképzési hibák).
* A jelentkező beszédritmusában észlelhetők-e súlyos zavarok (dadogás, értelemzavaró hadarás, leppegés, pattogás).
* A felolvasás mennyire értelmes, követhető, kifejező.
* A tájnyelvi ejtés nem beszédhiba, tehát nem kizáró ok.

**Kizáró okok:**

* hangképzési rendellenességek,
* ritmuszavarok,
* a beszéd megértését akadályozó rendkívül zárt ejtés.

**3. A testi alkalmassági vizsga** (A vizsgához tornafelszerelés szükséges!)

Célja: annak megállapítása, hogy a jelentkező rendelkezik-e azokkal az alapvető motoros (testi) képességekkel, amelyek feltételei óvodában a mozgástevékenység gyakorlati anyag elsajátításának, illetve az óvodai nevelő pálya gyakorlásának.

**Követelmények:**

* közepes iramú, folyamatos futás (nők: 3 perc, férfiak: 5 perc),
* oktató által vezetett zenés gimnasztika folyamatos végzése, a főbb alapformák végeztetésével (szökdelések, karkörzések, törzshajlítások, felülések, törzsemelések és rugózások),
* egyensúlyozó járás fordulatokkal, két zsámolyra helyezett padon,
* célba dobás függőleges célra (kosárlabda palánk) egykezes dobással, kislabdával, 8 m-ről,
* labdaadogatások helyben futás közben párokban, ügyes és ügyetlen kézzel, felfújt labdával,
* labdavezetés ügyes és ügyetlen kézzel,
* mellső fekvőtámaszban karhajlítás, nyújtás (nők: 3-szor, férfiak: 6-szor).

**Kizáró okok:**

* a kondicionális állapotra és a mozgáskoordinációra utaló olyan gyenge teljesítmény, amely intenzív gyakorlással nem javítható.